คณะกรรมการ แต่งตั้งคณะกรรมการการเงินและบริหารความเสี่ยง มีหน้าที่ในการกำกับดูแล
และประเมินแผนความเสี่ยงอย่างเป็นระบบ ชัดเจน และมีประสิทธิภาพ
โดยผู้บริหารที่กำกับดูแลสายงานสูงสุด เป็นเจ้าของความเสี่ยง
และมีหน้าที่ในการวิเคราะห์ความเสี่ยงและหาแนวทางแก้ไข
ประเภทความเสี่ยงและแนวทางการบริหารความเสี่ยงตลอดจนมาตรการรองรับผลกระทบพอสรุปได้ดังต่อไปนี้

1.  ความเสี่ยงด้านการบริหาร การจัดการกรณีต้องพึ่งพาผู้บริหารจากภายนอก
    สำหรับกิจการโรงแรม

บริษัทไม่มีนโยบายในการบริหารกิจการโรงแรมด้วยตนเอง
แต่มีนโยบายในการกระจายความเสี่ยงโดยการคัดเลือก Brand และบริษัทผู้บริหารที่แตกต่างกัน
โดยจะว่าจ้างบริษัทผู้บริหารโรงแรมระดับนานาชาติ (International hotel operator)
อาทิเช่น Hyatt International Marriott International Accor Hospitality Six
Senses Resort and Spas และ IHG InterContinental Hotels Group
ซึ่งเป็นองค์กรที่มีชื่อเสียง ประสบการณ์ มีระบบงานและความชำนาญในตลาดแต่ละประเภท
อย่างไรก็ตาม สัญญาจ้างบริหารเป็นสัญญาระยะยาวจึงอาจมีความเสี่ยงที่ชื่อเสียงของ Brand
หรือความสามารถในการแข่งขันในระดับสากลลดลง
และอาจส่งผลต่อผลการดำเนินงานโรงแรมของบริษัทได้
บริษัทจึงได้กำหนดเงื่อนไขในสัญญาจ้างบริหารที่สามารถยกเลิกสัญญาจ้างบริหารหากได้รับผลกระทบที่มีนัยสำคัญอย่างต่อเนื่อง
เพื่อให้บริษัทสามารถจัดหาผู้บริหารใหม่ในเครือข่ายอื่นที่มีชื่อเสียงมาบริหารแทนได้

2.  ความเสี่ยงจากความผันผวนของอัตราแลกเปลี่ยนเงินตราต่างประเทศ

โรงแรมต่าง ๆ ของบริษัทมีนโยบายการกำหนดอัตราค่าห้องพักเป็นสกุลเงินบาท
เพื่อลดความเสี่ยงจากความผันผวนของอัตราแลกเปลี่ยนเงินตราต่างประเทศ
หากเงินบาทแข็งค่าขึ้นเมื่อเทียบกับเงินเหรียญสหรัฐ
จะส่งผลให้ราคาห้องพักเพิ่มสูงขึ้นหากคํานวนในค่าเงินเหรียญสหรัฐ
ซึ่งจะทำให้ความสามารถในการแข่งขันของโรงแรมในประเทศไทยลดลง และในทางกลับกัน
หากเงินบาทอ่อนค่าลงก็จะส่งผลให้ราคาห้องพักลดลงหากคำนวนในค่าเงินเหรียญสหรัฐ
ซึ่งจะทำให้ความสามารถในการแข่งขันของโรงแรมในประเทศไทยเพิ่มขึ้น อย่างไรก็ดี
เมื่อเปรียบเทียบ กับโรงแรมในประเทศคู่แข่งในภูมิภาคในปัจจุบัน
ค่าห้องพักและค่าใช้จ่ายอื่นสำหรับการเดินทางเข้ามาประเทศไทยยังตํ่ากว่าประเทศคู่แข่งหลักอย่างสิงคโปร์และฮ่องกงอยู่มาก
นอกจากนั้น บริษัทยังมีนโยบายการกระจายการลงทุนสู่โรงแรมในระดับ Midscale
และโรงแรมชั้นประหยัดซึ่งจะช่วยเพิ่มทางเลือกให้แก่ลูกค้า
และเป็นการลดความเสี่ยงของบริษัทโดยรวมได้ในขณะเดียวกัน

3.  ความเสี่ยงจากการเพิ่มต้นทุนการก่อสร้างโครงการใหม่

จากการลงทุนในโครงการพัฒนาโรงแรมใหม่
บริษัทอาจประสบความเสี่ยงของความผันผวนของต้นทุนค่าก่อสร้าง
ทั้งนี้ก่อนเริ่มดำเนินการบริษัทได้ทำการศึกษา และว่าจ้างผู้ชำนาญการในการประเมินต้นทุน
โดยมีการตั้งสำรองค่าใช้จ่าย (Contingency)
เผื่อการเพิ่มขึ้นของต้นทุนของทุกโครงการเพื่อลดความเสี่ยงในเรื่องนี้ นอกจากนี้
การกำหนดสมมุติฐานแบบอนุรักษ์ (Conservative)
ของกระแสเงินสดและต้นทุนของเงินทุนในการทำ Feasibility study
ก็จะช่วยลดความเสี่ยงและผลกระทบที่อาจเกิดขึ้นได้

4.  ความเสี่ยงจากอุปสงค์ที่ลดลงและอุปทานในธุรกิจที่เพิ่มขึ้น

ในส่วนของความเสี่ยงทางด้านการลดลงหรือเพิ่มขึ้นที่ไม่สัมพันธ์กันของอุปสงค์และอุปทานในตลาด
เป็นเหตุให้มีสภาพการแข่งขันสูงเพื่อช่วงชิงส่วนแบ่งทางตลาด
ซึ่งส่งผลกระทบกับรายได้และกำไรจากการดำเนินธุรกิจโรงแรม
บริษัทได้ว่าจ้างผู้บริหารโรงแรมระดับนานาชาติ เพื่อบริหารงานโรงแรมของบริษัท
ซึ่งแต่ละแห่งมีจุดแข็งในกลุ่มตลาดที่ตามแต่ละโรงแรมที่บริหารอยู่
และยังมีฐานลูกค้าของตนเองทั้งในประเทศและต่างประเทศ รวมทั้งได้ผ่านสถานการณ์ต่าง ๆ
ที่เป็นความเสี่ยงต่อรายได้และกำไรของการดำเนินกิจการมาแล้วทั่วโลก
จึงมีความได้เปรียบเชิงแข่งขันต่อคู่แข่งในธุรกิจหลาย ๆ ด้าน
นอกจากนี้ทางบริษัทมีการเตรียมการรองรับความเสี่ยงด้วยการปรับปรุงและเพิ่มจุดแข็งของโรงแรมอย่างต่อเนื่อง
และมีมาตรการเพื่อลดค่าใช้จ่ายในส่วนต่าง ๆ รองรับอยู่เสมอ
บวกกับกลยุทธในการกระจายการลงทุนไปในโรงแรมระดับต่าง ๆ
ในแหล่งท่องเที่ยวที่สำคัญที่ยังมีระดับการแข่งขันที่ไม่รุนแรง
ทำให้สามารถจัดการกับความเสี่ยงนี้ได้อย่างมีประสิทธิภาพ

5.  ความเสี่ยงจากปัจจัยภายนอกที่มีผลกระทบกับทรัพย์สิน และการดำเนินธุรกิจ

ปัจจัยภายนอกต่าง ๆ
ที่จะมีผลกระทบกับทรัพย์สินและการดำเนินงานของธุรกิจโรงแรมและอาคารสำนักงานรวมทั้งศูนย์การค้า
เช่น การก่อการร้าย ความไม่สงบทางการเมือง ผลกระทบจากสิ่งแวดล้อม หรือภัยธรรมชาติต่าง ๆ
นั้น เป็นเรื่องยากที่จะป้องกันไม่ให้เกิดขึ้นได้ นอกเหนือจากการออกมาตรการที่รัดกุม
ต่าง ๆ เพื่อป้องกันความปลอดภัยตามมาตรฐานสากลแล้ว
บริษัทยังได้จัดทำประกันภัยคุ้มครองความเสี่ยงทุกประเภท (All risks)
คุ้มครองการขาดรายได้จากการหยุดดำเนินธุรกิจ (Business Interruption)
และคุ้มครองภัยจากการก่อการร้าย (Terrorism)
เพื่อลดความเสี่ยงหากเกิดเหตุการณ์โดยตรงกับทรัพย์สินและการดำเนินงานของบริษัท

6.  ความเสี่ยงจากปัจจัยภายนอกที่มีผลกระทบทำให้อุปสงค์ลดลงอย่างผิดปกติ

ในส่วนของความเสี่ยงที่เกิดจากปัจจัยภายนอกที่จะมีผลกระทบต่อการลดตัวลงอย่างผิดปกติของอุปสงค์
ตัวอย่างเช่น ความไม่สงบทางการเมือง การปิดสนามบิน การเกิดโรคระบาด
ภาวะเศรษฐกิจถดถอย เหตุการณ์เหล่านี้ไม่สามารถป้องกันไม่ให้เกิดขึ้นได้
ซึ่งส่งผลกระทบกับรายได้และกำไรจากการดำเนินธุรกิจโรงแรมอย่างมีสาระสำคัญและไม่อยู่ในขอบเขตการชดเชยของการทำประกันภัย
อย่างไรก็ตาม จะเห็นได้ว่าที่ผ่านมานั้นผลกระทบดังกล่าว
จะมีผลกระทบกับการดำเนินธุรกิจของบริษัทเพียงในระยะสั้นเท่านั้น
นโยบายที่บริษัทใช้จัดการรองรับความเสี่ยงนี้ คือการทบทวนการลดค่าใช้จ่ายในส่วนต่าง ๆ อยู่เสมอ
มีความคล่องตัวในการปรับเปลี่ยนกลยุทธทางการตลาด
และการกระจายการลงทุนตามที่ได้กล่าวมาแล้วในข้างต้น

7.  ความเสี่ยงด้านอัตราดอกเบี้ย

ความเสี่ยงเกี่ยวกับอัตราดอกเบี้ยนี้เกิดขึ้นจากการเปลี่ยนแปลงของอัตราดอกเบี้ยในตลาดในอนาคต
ซึ่ง ณ 31 ธันวาคม 2551 บริษัทมีเงินกู้ยืมที่มีอัตราดอกเบี้ยลอยตัวอยู่ประมาณร้อยละ 96
ของเงินกู้ยืมทั้งหมด อัตราดอกเบี้ยเงินกู้ของบริษัทส่วนใหญ่อิงกับอัตราดอกเบี้ยเงินกู้ระยะยาว
(MLR) และบางส่วนอิงกับอัตราดอกเบี้ยเงินฝากประจำ
การเปลี่ยนแปลงของอัตราดอกเบี้ยดังกล่าวจะส่งผลกระทบต่อผลการดำเนินงานและกระแสเงินสดของบริษัท
บริษัทมีนโยบายที่จะลดความเสี่ยงดังกล่าวโดยจัดเงินกู้ส่วนหนึ่งเป็นอัตราดอกเบี้ยคงที่
แต่ที่ผ่านมาค่าใช้จ่ายในการป้องกันความเสี่ยงอยู่ในระดับที่จะทำให้ต้นทุนการกู้ยืมโดยรวมของบริษัทสูงขึ้นค่อนข้างมาก
อย่างไรก็ตาม บริษัทจะยังคงติดตามสภาพตลาดอย่างต่อเนื่อง
และจะจัดให้มีการป้องกันความเสี่ยงในส่วนนี้เมื่อค่าใช้จ่ายที่เกี่ยวข้องลดลงมาอยู่ในระดับที่เหมาะสม

8.  ความเสี่ยงด้านบุคลากร

บริษัทได้ให้ความสำคัญในเรื่องการพัฒนาและบริหารทรัพยากรบุคคลเป็นอย่างมาก
จะเห็นได้จากการที่บริษัทได้ดำเนินการปรับปรุงเปลี่ยนแปลงผู้บริหารให้เหมาะสมอย่างต่อเนื่องช่วงปีที่ผ่านๆ
มา การเพิ่มบุคลากรที่มีความรู้ความสามารถในทุกระดับในส่วนงานที่มีการขยายตัว
การพัฒนาความรู้ความสามารถทักษะบุคลากรที่มีอยู่อย่างต่อเนื่อง
อย่างไรก็ตามการสูญเสียผู้บริหารระดับสูงหรือบุคลากรที่สำคัญถือเป็นอีกความเสี่ยงที่สำคัญของบริษัท
บริษัทจึงได้มีการจัดทำแผนสืบทอดและพัฒนาตำแหน่งประธานเจ้าหน้าที่บริหารและกรรมการผู้จัดการใหญ่
โดยมีคณะกรรมการพัฒนาผู้บริหารระดับสูงและกำหนดค่าตอบแทน เป็นผู้กำกับดูแล
สำหรับการพัฒนาตำแหน่งบริหารอื่นเป็นหน้าที่ของผู้บริหารตามสายบังคับบัญชาที่จะกำกับดูแลการพัฒนาบุคลากรให้สามารถขึ้นมาทดแทน
โดยมีการพิจารณาลงไป 3
ระดับจากระดับรองกรรมการผู้จัดการถึงผู้ที่จะขึ้นมาระดับผู้อำนวยการฝ่าย
นอกจากนี้การเป็นบริษัทที่บริหารงานโดยผู้บริหารมืออาชีพ
ดำเนินการภายใต้ระบบงานที่มีประสิทธิภาพไม่ยึดติดกับความสามารถหรือการตัดสินใจของบุคคลใดบุคคลหนึ่ง
มีการกระจายความรับผิดชอบและการตัดสินใจที่ชัดเจนภายใต้การกำกับดูแลของคณะกรรมการ
จึงเป็นโครงสร้างการบริหารงานที่ช่วยลดความเสี่ยงและผลกระทบหากมีการสูญเสียบุคลากรที่สำคัญ

นอกจากนี้ การสร้างวัฒนธรรมองค์กรที่เอื้อในการทำงานให้มีบรรยากาศที่ดี
เน้นการทำงานแบบเป็นทีม การทำงานด้วยคุณธรรมจริยธรรม
จะช่วยให้บริษัทเป็นองค์กรที่เป็นที่สนใจแก่ผู้มีความรู้ความสามารถมืออาชีพและมีคุณธรรม
สุดท้ายนโยบายการให้ผลตอบแทนและสวัสดิการที่แข่งขันได้ตามความรู้ความสามารถ
การให้ผลตอบแทนพิเศษ (โบนัส) ตามผลงานที่เชื่อมโยงกับยุทธศาสตร์ขององค์กร
และการให้สิทธิซื้อหุ้นในระยะยาวแก่คณะผู้บริหารก็เป็นอีกส่วนที่ทำให้บุคลากรมีความมุ่งมั่นและรู้สึกร่วมเป็นเจ้าของและทำงานให้บริษัทอย่างมีประสิทธิภาพ
และเป็นกลไกที่สำคัญเพื่อรักษาบุคลากรที่มีคุณภาพให้ทำงานอย่างมีประสิทธิภาพ
และลดความเสี่ยงในเรื่องบุคลากรได้อีกทางหนึ่ง